8. Επικροτούμε την ανάπτυξη και την επικαιροποίηση σε διαρκή βάση των εγχειριδίων και των κωδίκων της συμφωνίας της Βόννης, συμπεριλαμβανομένων του εγχειριδίου για την καταπολέμηση της ρύπανσης (Counter Pollution Manual) και του κώδικα της συμφωνίας της Βόννης σχετικά με την εμφάνιση πετρελαιοκηλίδων (Oil Appearance Code), που αποτελούν μοναδικές πηγές πληροφόρησης σχετικά με τις δράσεις πρόληψης, ετοιμότητας και αντιμετώπισης της ρύπανσης και που έχουν αναγνωριστεί παγκοσμίως στο πλαίσιο της διεθνούς σύμβασης για την ετοιμότητα, συνεργασία και αντιμετώπιση της ρύπανσης της θάλασσας από πετρέλαιο (OPRC) και του πρωτοκόλλου της για τις επικίνδυνες και επιβλαβείς ουσίες (HNS).

9. Επαναβεβαιώνουμε τη δέσμευσή μας να διατηρήσουμε και να επικαιροποιούμε τα κοινά σχέδια αντιμετώπισης θαλάσσιων περιστατικών της συμφωνίας της Βόννης (δηλαδή τα σχέδια DENGERNETH, MANCHEPLAN, NORBRIT και το σχέδιο τετραμερούς ζώνης), τα οποία αποτελούν σημαντικό μέσο για την κινητοποίηση διασυνοριακών δράσεων αντιμετώπισης αμέσως μετά από ένα περιστατικό, ανεξάρτητα από την εθνική ζώνη ευθύνης στην οποία πρωτοεμφανίστηκε η διαρροή.

10. Αναγνωρίζοντας τους μεταβαλλόμενους κινδύνους που προκύπτουν από την αυξανόμενη μεταφορά επικίνδυνων και επιβλαβών ουσιών, από τα μεγαλύτερα πλοία, τα αυτόνομα πλοία, τα νέα καύσιμα, την επίμονα υψηλή πυκνότητα της κυκλοφορίας, τις υπεράκτιες εκμεταλλεύσεις κοιτασμάτων πετρελαίου και φυσικού αερίου, καθώς και από άλλες θαλάσσιες δραστηριότητες, υπογραμμίζουμε τη σημασία της διατήρησης κατάλληλης ισορροπίας πόρων ώστε να διασφαλίζεται η αποτελεσματικότητα των δράσεων πρόληψης και αντιμετώπισης της ρύπανσης στην ευρύτερη Βόρεια Θάλασσα και στις πλησίον αυτής περιοχές. Συμφωνούμε ότι η περαιτέρω ανάπτυξη των δυνατοτήτων αντιμετώπισης εντός του χώρου της συμφωνίας της Βόννης πρέπει να βασίζεται σε εθνικές και κοινές εκτιμήσεις κινδύνων.

11. Επαναβεβαιώνουμε την κοινή μας δέσμευση για την πρόληψη της θαλάσσιας ρύπανσης που επηρεάζει την ποιότητα του ατμοσφαιρικού αέρα μέσω της συνεργασίας και τις συλλογικής συμβολής μας στην εφαρμογή και την επιβολή διεθνών κανόνων και προτύπων για τη θαλάσσια ρύπανση, διασφαλίζοντας επίσης ισότιμους όρους ανταγωνισμού για τους οικονομικούς φορείς. Επαναλαμβάνουμε την επιτυχή εφαρμογή της οδηγίας (ΕΕ) 2016/802, η οποία αντικατοπτρίζει τις απαιτήσεις χαμηλών τιμών θείου για τις περιοχές ελέγχου των εκπομπών SOx (μέγιστη περιεκτικότητα σε θείο 0,10 % από το 2015), και υπενθυμίζουμε τις τελευταίες δεσμεύσεις του ΔΝΟ για τη διασφάλιση της συνεπούς εφαρμογής του παγκόσμιου ανώτατου ορίου περιεκτικότητας σε θείο (0,50 % από το 2020) κατ’ εφαρμογή του παραρτήματος VI της σύμβασης MARPOL. Το συντονισμένο και αυστηρό καθεστώς επιβολής των εν λόγω απαιτήσεων, μεταξύ άλλων και εντός της περιοχής ελέγχου των εκπομπών SOx στη Βόρεια Θάλασσα, σε συνδυασμό με το υψηλό ποσοστό συμμόρφωσης των πλοίων σε ολόκληρη την ΕΕ, είχε ως αποτέλεσμα τη σημαντική μείωση της ρύπανσης από διοξείδιο του θείου σε παράκτιες περιοχές και πόλεις. Εκφράζουμε την ικανοποίησή μας για την ανάπτυξη της κοινής μας δέσμευσης όσον αφορά τη συλλογική συμβολή μας στην επιτήρηση της επιβολής του πρωτοκόλλου VI της σύμβασης MARPOL και την ένταξη της Βόρειας Θάλασσας στις περιοχές ελέγχου των εκπομπών NOx (οξείδια του αζώτου) (ΠΕΕΑ) από το 2021. Τα συμβαλλόμενα μέρη διατηρούν το δικαίωμα να επιλέγουν ελεύθερα τα μέσα με τα οποία συμμετέχουν στα μέτρα επιτήρησης.

12. Αναγνωρίζουμε ότι διατάξεις όπως ο χαρακτηρισμός της Βόρειας Θάλασσας ως ειδικής περιοχής δυνάμει των παραρτημάτων Ι και V της σύμβασης MARPOL δεν θα είναι αποτελεσματικές εάν δεν τύχουν της δέουσας επιβολής. Στο πλαίσιο αυτό, επικροτούμε τις επιτυχείς εργασίες του δικτύου ανακριτών και εισαγγελέων της Βόρειας Θάλασσας όσον αφορά την προώθηση της επιβολής των κανόνων και των προτύπων κατά της ρύπανσης και συμφωνούμε να συνεχίσουμε τη συνεργασία μας με το εν λόγω δίκτυο για την επιβολή όλων των συναφών παραρτημάτων της σύμβασης MARPOL.

13. Επαναβεβαιώνουμε τη δέσμευσή μας για την ορθή εφαρμογή και επιβολή της οδηγίας 2005/35/ΕΚ σχετικά με τη ρύπανση από τα πλοία και τη θέσπιση κυρώσεων για παραβάσεις (όπως τροποποιήθηκε), ιδίως όσον αφορά τη συνεργασία στον τομέα της παρακολούθησης και της επιβολής, την τήρηση της υποχρέωσης υποβολής στοιχείων και την επιβολή αποτελεσματικών κυρώσεων, συμπεριλαμβανομένων των ποινικών κυρώσεων, για αδικήματα ρύπανσης.

14. Επικροτούμε την έκδοση της αναθεωρημένης οδηγίας του Συμβουλίου και του Ευρωπαϊκού Κοινοβουλίου σχετικά με τις λιμενικές εγκαταστάσεις παραλαβής και δεσμευόμαστε να ανταλλάσσουμε πληροφορίες και να συνεργαζόμαστε με σκοπό την πρόληψη των παράνομων απορρίψεων αποβλήτων στη θάλασσα.

15. Εκφράζουμε την ικανοποίησή μας για την έγκριση από τον ΔΝΟ του νέου σημείου της ημερήσιας διάταξης με θέμα «Evaluation and harmonization of rules and guidance on the discharge of liquid effluents from EGCS into waters, including conditions and areas» [Αξιολόγηση και εναρμόνιση των κανόνων και των κατευθύνσεων για την απόρριψη υγρών αποβλήτων από τα συστήματα καθαρισμού των καυσαερίων (EGCS) στα ύδατα, συμπεριλαμβανομένων των προϋποθέσεων και των περιοχών] ως σημαντικού μέσου για την καλύτερη κατανόηση της επίδρασης του νερού πλύσης που απορρίπτεται από τις πλυντρίδες/ τα συστήματα καθαρισμού των καυσαερίων (EGCS) στο θαλάσσιο περιβάλλον.

16. Τονίζουμε την ανάγκη συντονισμένων προγραμμάτων έρευνας και ανάπτυξης ώστε να διασφαλίζεται ότι τα μέτρα για την καταπολέμηση της ρύπανσης υλοποιούνται με τη χρήση βέλτιστων διαθέσιμων τεχνικών και εξοπλισμού κατά την αντιμετώπιση υφιστάμενων και μελλοντικών προκλήσεων. Για παράδειγμα, φαίνεται ότι η εισαγωγή και η αυξανόμενη χρήση νέων καυσίμων, τα οποία είναι σχεδιασμένα κατά τέτοιον τρόπο ώστε να τηρούν ολοένα αυστηρότερους κανονισμούς σχετικά με τις εκπομπές, απαιτούν καινοτόμες τεχνικές αντιμετώπισης. Επαναβεβαιώνουμε ότι οι διαδικασίες λήψης αποφάσεων υποστηρίζονται από τις βέλτιστες διαθέσιμες γνώσεις και μεθόδους, καθώς και από τα βέλτιστα διαθέσιμα υποστηρικτικά εργαλεία. Επισημαίνουμε τον καθορισμό προτεραιοτήτων που αφορούν την έρευνα και ανάπτυξη στο πλαίσιο του στρατηγικού σχεδίου δράσης της συμφωνίας της Βόννης 2019-2025.

17. Λαμβάνουμε υπό σημείωση την ανάπτυξη ολοκληρωμένων προσεγγίσεων για τον τομέα της θαλάσσιας διακυβέρνησης, καθώς και τη σημασία της ενίσχυσης της συνεργασίας μας με τους σχετικούς θαλάσσιους τομείς και φορείς, ώστε να προσανατολιστούμε προς την ολιστική διαχείριση των θαλασσών μας με σκοπό τη διασφάλιση καλής περιβαλλοντικής κατάστασης για τα θαλάσσια ύδατα σύμφωνα με την οδηγία-πλαίσιο για τη θαλάσσια στρατηγική της ΕΕ.

18. Επικροτούμε το σχέδιο δράσης του ΔΝΟ για την αντιμετώπιση των θαλάσσιων πλαστικών απορριμμάτων από τα πλοία με τίτλο «IMO Action Plan to Address Marine Plastic Litter from Ships», το οποίο έχει ως στόχο την ενίσχυση των υφιστάμενων κανονισμών και τη θέσπιση νέων υποστηρικτικών μέτρων για την καταπολέμηση του σοβαρού προβλήματος που προκαλούν τα θαλάσσια πλαστικά απορρίμματα στο θαλάσσιο περιβάλλον.

19. Επαναβεβαιώνουμε τη δέσμευσή μας να συνεργαστούμε με άλλους αρμόδιους διεθνείς και περιφερειακούς οργανισμούς και φορείς, ιδίως με τον Διεθνή Ναυτιλιακό Οργανισμό (ΔΝΟ), την επιτροπή OSPAR και την επιτροπή του Ελσίνκι, τη συμφωνία της Λισαβόνας, τη συμφωνία της Κοπεγχάγης, το περιφερειακό κέντρο αντιμετώπισης επειγόντων περιστατικών ρύπανσης της Μεσογείου (REMPEC), τον Οργανισμό Οικονομικής Συνεργασίας και Ανάπτυξης (ΟΟΣΑ) και το Αρκτικό Συμβούλιο, με σκοπό την ανταλλαγή εμπειριών και ορθών πρακτικών και την επίτευξη των κοινών μας στόχων.

Βάσει των προαναφερομένων, και ως ένδειξη ισχυρής δέσμευσης για την επιδίωξη του οράματός μας, επιβεβαιώνουμε την ενίσχυση των προσπαθειών για την επίτευξη των συμφωνηθέντων στόχων και τη βελτίωση της πρόληψης, της ετοιμότητας και της αντιμετώπισης της θαλάσσιας ρύπανσης στην ευρύτερη Βόρεια Θάλασσα και στις πλησίον αυτής περιοχές και ΕΓΚΡΙΝΟΥΜΕ το στρατηγικό σχέδιο δράσης της συμφωνίας της Βόννης 2019-2025, ως έχει στο παράρτημα 1, στο οποίο καθορίζονται φιλόδοξοι στρατηγικοί σκοποί, επιχειρησιακοί στόχοι και δράσεις για την υλοποίησή τους κατά την περίοδο 2019-2025.

ΠΑΡΑΡΤΗΜΑ 2

Στρατηγικό σχέδιο δράσης της συμφωνίας της Βόννης (BASAP)

2019-2025

Εισαγωγή

Στο επίκεντρο των δράσεων της συμφωνίας της Βόννης βρίσκονται η συνεργασία σε περιφερειακό επίπεδο για την πρόληψη και την καταπολέμηση της θαλάσσιας ρύπανσης στην ευρύτερη Βόρεια Θάλασσα από πλοία και υπεράκτιες εγκαταστάσεις, η επιτήρηση ως βοηθητικό μέσο για την ανίχνευση και την καταπολέμηση της ρύπανσης στη θάλασσα και ο καθαρισμός μετά από θαλάσσιες καταστροφές και αδικήματα ρύπανσης. Πρόκειται για τα επιτεύγματα του πεντηκονταετούς επιστημονικού, τεχνικού και επιχειρησιακού έργου που έχει επιτελεστεί στο πλαίσιο της συμφωνίας της Βόννης. Τα συμβαλλόμενα μέρη της συμφωνίας της Βόννης συνεργάζονται με σκοπό τη δημιουργία υψηλού επιπέδου εμπειρογνωσίας στον τομέα της αντιμετώπισης απειλών κατά του θαλάσσιου περιβάλλοντος και είναι έτοιμα να αναμετρηθούν με νέες προκλήσεις χάρη στη μεταξύ τους συνεργασία και τη συνεργασία με τη διεθνή κοινότητα.